Ersame grote mit aller beheglicheit vorscreven unde wat wi gudes vormogen. Erwerdige, leve, besunderge lovezame here. Juwer [leve] bidde wy to wetene alzo, alze her Johan Stoltevoet unde her Johan Woltershuzen, unses rades borgermestere, mit ju spreken unde gi under anderen worden van uns begerende weren, dat wy de juwe hir geleiden solden, de den anevanck den Russen gedan hadden, dat uns nicht ene stont to donde, wy ene hedden myt unser herschop darumme gesproken. Unde des hebbe wy mit unseme heren dem mestere darumme gesproken, alzo dat de juwe hir geleidet solen syn alzo, alze verne gii uns juwen breff darup geven willen, dar gi ynne betugen dat de anevank, den de juwe den Russen gedan hebben, dat se dat eme openberen kryge unde van juweme hetene gedan hebben unde in Russenlande unde nicht in unses heren des mesters lande, uppe dat zik unse here de mester unde de copman unde wi zik darmede thegen den Russen in den zaken entschuldigen mogen, wente de Russen dar grofliken darupp zaken. Unde weret zake, dat dar ymant van den juwen were, de den Dutschen copman beschadiget hebben, dat unvorliket is, des bidde wy juu, dat gi uns des nicht vorkeren, wante uns de nicht ene stan to leidende. Unde kunne wy ycht umme ju eder umme de juwen willen don, dat ju to willen sii, dat wille wy alle tiit gerne don. Unde wanner dat wy juwen breff van juu hebben, alze hir vorscreven steit, so solen de juwe geleidet syn in der mate vorscreven. Hiirmede ziit deme almechtigen Gode bevolen to langen saligen tiiden. [Gescreven des achten dages nar passchen].